title: Odporúčanie Rady z  9. júla 2013 , ktoré sa týka národného programu reforiem Francúzska na rok 2013 a ktorým sa predkladá stanovisko Rady k programu stability Francúzska na roky 2012 – 2017

text:
               30.7.2013

               SK

               Úradný vestník Európskej únie

               C 217/27

      ODPORÚČANIE RADY

   z 9. júla 2013,
   ktoré sa týka národného programu reforiem Francúzska na rok 2013 a ktorým sa predkladá stanovisko Rady k programu stability Francúzska na roky 2012 – 2017
   2013/C 217/08
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,
   so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 5 ods. 2,
   so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (2), a najmä na jeho článok 6 ods. 1,
   so zreteľom na odporúčanie Európskej komisie,
   so zreteľom na závery Európskej rady,
   so zreteľom na stanovisko Výboru pre zamestnanosť,
   so zreteľom na stanovisko Hospodárskeho a finančného výboru,
   so zreteľom na stanovisko Výboru pre sociálnu ochranu,
   so zreteľom na stanovisko Výboru pre hospodársku politiku,
   keďže:

               (1)

               Európska rada 26. marca 2010 schválila návrh Komisie o iniciovaní novej stratégie pre zamestnanosť a rast nazvanej Európa 2020, založenej na posilnenej koordinácii hospodárskych politík, ktorá sa zameriava na kľúčové oblasti, v ktorých sú potrebné opatrenia na zvýšenie potenciálu Európy v oblasti udržateľného rastu a konkurencieschopnosti.

               (2)

               Rada 13. júla 2010 prijala odporúčanie týkajúce sa všeobecných usmernení pre hospodárske politiky členských štátov a Únie (2010 až 2014) a 21. októbra 2010 prijala rozhodnutie o usmerneniach pre politiky zamestnanosti členských štátov (3), ktoré spolu tvoria „integrované usmernenia“. Členské štáty boli vyzvané, aby integrované usmernenia zohľadnili vo svojej vnútroštátnej hospodárskej politike a politike zamestnanosti.

               (3)

               Hlavy štátov členských štátov alebo predsedovia vlád členských štátov 29. júna 2012 rozhodli o prijatí Paktu pre rast a zamestnanosť, ktorým sa stanovuje jednotný rámec pre opatrenia na vnútroštátnej úrovni, úrovni EÚ a na úrovni eurozóny s využitím všetkých možných stimulov, nástrojov a politík. Rozhodli o opatreniach, ktoré sa prijmú na úrovni členských štátov, a najmä vyjadrili plný záväzok dosiahnuť ciele stratégie Európa 2020 a vykonať odporúčania pre jednotlivé krajiny.

               (4)

               Rada 10. júla 2012 prijala odporúčanie (4) (ďalej len „odporúčanie z roku 2012“) týkajúce sa národného programu reforiem Francúzska na rok 2012 a predložila svoje stanovisko k programu stability Francúzska na roky 2012 – 2016.

               (5)

               Komisia prijala 28. novembra 2012 ročný prieskum rastu, čo znamenalo začiatok európskeho semestra pre koordináciu hospodárskych politík v roku 2013. V ten istý deň, t. j. 28. novembra 2012, Komisia prijala na základe nariadenia (EÚ) č. 1176/2011 správu o mechanizme varovania, pričom Francúzsko bolo uvedené medzi členskými štátmi, v súvislosti s ktorými sa vykoná hĺbkové preskúmanie.

               (6)

               Európsky parlament je náležite zapojený do európskeho semestra v súlade s nariadením (ES) č. 1466/97 a 7. februára 2013 prijal uznesenie o zamestnanosti a sociálnych aspektoch v ročnom prieskume rastu 2013 a uznesenie o príspevku k ročnému prieskumu rastu 2013.

               (7)

               Európska rada 14. marca 2013 schválila priority na zabezpečenie finančnej stability, fiškálnej konsolidácie a opatrenia na posilnenie rastu. Zdôraznila, že je potrebné presadzovať diferencovanú fiškálnu konsolidáciu podporujúcu rast, obnoviť bežné úverové podmienky pre hospodárstvo, podporovať rast a konkurencieschopnosť, znížiť nezamestnanosť a vyriešiť sociálne dôsledky krízy, ako aj modernizovať verejnú správu.

               (8)

               Komisia 10. apríla 2013 uverejnila výsledky hĺbkového preskúmania pre Francúzsko podľa článku 5 nariadenia (EÚ) č. 1176/2011. Na základe analýzy dospela k záveru, že vo Francúzsku existujú makroekonomické nerovnováhy, ktoré si vyžadujú monitorovanie a rozhodné politické opatrenia. Neustálu pozornosť treba venovať najmä vývoju v súvislosti so zhoršovaním obchodnej bilancie a konkurencieschopnosti spôsobeným nákladovými aj nenákladovými faktormi, a to aj vzhľadom na zhoršujúcu sa externú pozíciu a vysoký verejný dlh, aby sa obmedzilo riziko nepriaznivého vplyvu na fungovanie francúzskeho hospodárstva a hospodárskej a menovej únie, najmä vzhľadom na veľkosť francúzskeho hospodárstva.

               (9)

               Francúzsko 30. apríla 2013 predložilo svoj národný program reforiem na rok 2013 a svoj program stability, ktorý sa týka obdobia rokov 2012 – 2017. S cieľom zohľadniť prepojenia medzi týmito dvoma programami sa obidva programy posudzovali súčasne.

               (10)

               Na základe posúdenia programu stability podľa nariadenia (ES) č. 1466/97 Rada zastáva názor, že napriek výraznému konsolidačnému úsiliu, vďaka ktorému sa celkový deficit znížil zo 7,5 % HDP v roku 2009 na 4,8 % v roku 2012, sa neočakáva, že by Francúzsko odstránilo svoj nadmerný deficit do roku 2013, ako odporúčala Rada 2. decembra 2009. Súvisí to najmä s tým, že hospodárske podmienky sú horšie, než sa očakávalo v čase prijatia odporúčania Rady z 2. decembra 2009, a iba čiastočne sa vykompenzovali neočakávanými príjmami, zatiaľ čo úsilie sa do istej miery oneskorilo. Makroekonomický scenár, z ktorého vychádzajú rozpočtové prognózy v programe stability, je realistický na rok 2013, no príliš optimistický na rok 2014. Orgány očakávajú, že HDP po stagnácii v roku 2012 (0 %) a v roku 2013 (+ 0,1 %) zaznamená v roku 2014 rast o 1,2 %, pričom predpokladajú, že budú prijaté fiškálne opatrenia na zníženie deficitu verejných financií na úroveň 2,9 % HDP v roku 2014. Na porovnanie, Komisia predpovedá, že HDP bude rásť o 1,1 % v roku 2014 za predpokladu nezmenenej politiky, čo je scenár, v ktorom sa zohľadňujú iba opatrenia, ktoré boli prijaté alebo dostatočne vymedzené, a preto predpovedá deficit vo výške 4,2 % HDP v roku 2014. Hlavným cieľom rozpočtovej stratégie načrtnutej v programe stability je dosiahnuť strednodobý cieľ, ktorým je vyrovnaný rozpočet v štrukturálnom vyjadrení, rovnako ako v programe stability na roky 2012 – 2016. V porovnaní s požiadavkami Paktu stability a rastu je tento cieľ ambicióznejší. Cieľovým rokom na dosiahnutie strednodobého cieľa je rok 2016, zatiaľ čo v programe stability na roky 2012 – 2016 to bol rok 2015.
               Plánovaný celkový deficit stanovený v programe stability je v súlade s odstránením nadmerného deficitu do roku 2014, teda rok po novej lehote stanovenej Radou v rámci postupu pri nadmernom deficite 2. decembra 2009. Vzhľadom na príliš optimistickú prognózu rastu v programe stability na rok 2014 sa Rada domnieva, že fiškálne úsilie plánované orgánmi nie je zlučiteľné so skutočným odstránením nadmerného deficitu do roku 2014, ak sa neprijmú dodatočné opatrenia, ktorými by sa výrazne posilnilo úsilie v danom roku. Plánované úspory a dodatočné príjmy takisto nie sú presne vymedzené. Za daných okolností je nutné vymedziť opatrenia na rok 2014 aj na rok 2015, aby sa zabezpečilo odstránenie nadmerného deficitu dôveryhodným spôsobom najneskôr do roku 2015 a to v zmysle odporúčania Rady. Očakáva sa, že štrukturálne saldo prepočítané Komisiou by sa malo v roku 2016 nachádzať na úrovni –0,4 % HDP (–0,3 % v roku 2017), takže strednodobý cieľ sa do konca programového obdobia nedosiahne. Očakáva sa, že pokrok smerom k dosiahnutiu strednodobého cieľa v roku 2016 bude predstavovať 0,3 % HDP, čo je pod referenčnou hodnotou 0,5 % HDP. Verejný dlh sa od začiatku krízy výrazne zvýšil. Pomer dlhu k HDP sa začal na úrovni 64,2 % v roku 2007, v roku 2012 dosiahol 90,2 % a podľa predpovede útvarov Komisie z jari 2013 by sa mal ďalej zvyšovať až na 96,2 % v roku 2014. Orgány očakávajú, že pomer dlhu dosiahne vrchol 94,3 % HDP v roku 2014 a následne klesne na 88,2 % v roku 2017. Francúzsko bude od roku 2016 v prechodnom období, pokiaľ ide o súlad s kritériom pre dlh.

               (11)

               Vzhľadom na to, že úroveň dlhu je vysoká a ešte stále rastie, a vzhľadom na skutočnosť, že lehota na odstránenie nadmerného deficitu sa opäť predĺžila na rok 2015, je o to dôležitejšie, aby sa rozpočet na rok 2013 prísne plnil a aby sa v nasledujúcich rokoch striktne pokračovalo vo vyvíjaní značného konsolidačného úsilia. Predovšetkým je dôležité, aby verejné výdavky Francúzska rástli oveľa pomalšie ako potenciálny HDP, keďže zlepšovanie štrukturálneho deficitu bolo doteraz založené najmä na príjmoch. Prebiehajúce preskúmavanie verejných výdavkov („Modernisation de l’action publique“), ktoré sa okrem ústrednej štátnej správy vzťahuje aj na miestne samosprávy a správy sociálneho zabezpečenia, by malo v tejto súvislosti poskytnúť ukazovatele na účely ďalšieho zlepšenia efektívnosti verejných výdavkov. Okrem toho existuje priestor aj na ďalšie zjednodušovanie jednotlivých administratívnych úrovní a právomocí s cieľom dosiahnuť lepšiu súčinnosť, zvýšenie efektívnosti a úspory. Táto otázka by sa mala vyriešiť novým plánovaným zákonom o decentralizácii. Vzhľadom na očakávaný strednodobý a dlhodobý rast výdavkov na verejnú zdravotnú starostlivosť si budúce verejné výdavky na zdravotnú starostlivosť vyžadujú väčšiu kontrolu a lepšiu efektívnosť, najmä pokiaľ ide o farmaceutické výdavky. Najnovšie prognózy poradného orgánu pre dôchodky („Conseil d'orientation des retraites“) poukazujú na pretrvávajúce deficity dôchodkového systému do roku 2018, čo je v rozpore s cieľom reformy z roku 2010, podľa ktorého mala byť v tom čase už dosiahnutá vyváženosť systému. Navyše čiastočné zrušenie reformy z roku 2010 je v rozpore s odporúčaním z roku 2012. Dôchodkový systém tak bude v roku 2020 ešte stále čeliť veľkým deficitom, a preto je nutné urýchlene prijať nové politické opatrenia, aby sa táto situácia vyriešila a aby sa súčasne zachovala primeranosť systému.
               Takéto opatrenia by mohli zahŕňať ďalšie zvyšovanie minimálneho veku odchodu do dôchodku a veku na získanie starobného dôchodku v plnej výške, ako aj predĺženie obdobia platby príspevku na získanie starobného dôchodku v plnej výške, úpravu pravidiel indexácie a preskúmanie súčasných početných výnimiek zo všeobecnej schémy pre osobitné kategórie pracovníkov. Francúzska vláda sa rozhodla plne zapojiť sociálnych partnerov do návrhu reformy, čím sa zvýši ich zodpovednosť za túto reformu. Zvyšovaniu úrovne príspevkov na sociálne zabezpečenie by sa malo vyhnúť, pretože má negatívny vplyv na náklady práce. Vzhľadom na problémy v oblasti verejných financií, ktorým čelí Francúzsko, je mimoriadne dôležité, aby sa popri fiškálnych opatreniach vyvinulo intenzívnejšie úsilie na vykonávanie štrukturálnych reforiem s cieľom podporiť a zvýšiť dlhodobý potenciál rastu francúzskeho hospodárstva.

               (12)

               Z hĺbkového preskúmania z roku 2013 vyplynulo, že konkurencieschopnosť Francúzska je aj naďalej veľkým problémom, čo vyplýva z výrazného poklesu podielu Francúzska na vývozných trhoch v posledných rokoch. Vláda navrhla v novembri 2012 v rámci Paktu pre konkurencieschopnosť viacero politických opatrení. Zavedenie úľav pri zdaňovaní príjmov právnických osôb (crédit d’impôt pour la compétitivité et l’emploi — CICE) s plánovaným celoročným vplyvom predstavujúcim 20 miliárd EUR predstavuje dôležitý krok, ktorý by mal prispieť k zníženiu nákladov práce. Existuje priestor aj na prijatie ďalších opatrení, keďže nová daňová úľava iba o polovicu znížila rozdiel medzi francúzskym daňovým klinom a priemerom OECD na úrovni strednej hodnoty mzdy. Navyše fiškálne opatrenia s vplyvom na spoločnosti vrátane zníženia daňových výdavkoch, ktoré boli prijaté od roku 2010, viedli k celkovému zvýšeniu v zdaňovaní podnikov, a to aj po zohľadnení CICE. Hoci je zvýšenie minimálnej mzdy, o ktorom sa rozhodlo v júli 2012, obmedzené, mohlo by mať negatívny vplyv na tvorbu zamestnanosti a konkurencieschopnosť, ako sa uvádza v odporúčaní z roku 2012. Hodinová minimálna mzda narástla v rokoch 2002 až 2012 o 38 % (16 % v reálnom vyjadrení). Vysoká úroveň minimálnej mzdy, ktorá predstavuje 60 % strednej hodnoty mzdy, je u zamestnávateľov vykompenzovaná viacerými výnimkami z platby príspevkov na sociálne zabezpečenie odvádzaných zamestnávateľmi. Náklady, ktoré z toho vyplynuli pre verejné financie, sa medzi rokmi 1992 a 2002 rýchlo zvyšovali a stabilizovali sa na takmer na 1 % HDP. Alternatívne nástroje ako režimy na podporu príjmov („Prime pour l'emploi“ a „Revenu de solidarité active“) sú navyše účinnejšími nástrojmi na riešenie problému chudoby zamestnaných osôb ako minimálna mzda.

               (13)

               Pokiaľ ide o necenovú konkurencieschopnosť, vláda nedávno obnovila svoju stratégiu vývozu, pričom podporovanie rozvoja sietí a partnerstiev orientovaných na vývoz by malo prispieť k internacionalizácii malých a stredných podnikov (MSP). Celkovo by sa mohli prijať opatrenia na zabezpečenie toho, aby podnikateľské prostredie prispievalo k rastu MSP. Napriek veľkému úsiliu, ktoré vyvinuli podniky v sektoroch s intenzívnym výskumom a vývojom, a veľkej podpory zo strany vlády (a to úľavy pri zdaňovaní výskumu) sektory so špičkovou a stredne vyspelou technológiou predstavujú iba nepatrný a klesajúci podiel na francúzskom hospodárstve. Preto je potrebné ďalej podporovať vytváranie a rast MSP a podnikov strednej triedy v týchto sektoroch prostredníctvom zlepšovania rámcových podmienok, ktoré podporujú inováciu a podnikanie. Politika klastrov, ktorá sa vyvinula v snahe prepojiť verejný výskum a súkromné podniky, by mohla takisto ešte viac podporovať komerčné využívanie výskumu, rozvoja a inovácie, pozitívne externality medzi súkromnými podnikmi, ktoré sa nachádzajú vo vzájomnej blízkosti a zmedzinárodnenie MSP. Doktorandské štúdium a výskum by mali byť navyše dostatočne atraktívne na to, aby sa ešte viac prehĺbilo vzájomné prepojenie medzi súkromnými spoločnosťami a výskumnými inštitúciami.

               (14)

               Pokiaľ ide o služby, v priebehu roka 2012 sa zaznamenal iba obmedzený pokrok. Nezačali sa žiadne horizontálne reformy na odstránenie neopodstatnených obmedzení v regulovaných sektoroch a povolaniach. Mnohí poskytovatelia odborných služieb ešte stále čelia obmedzeniam, pokiaľ ide o ich právnu formu a štruktúru podielového vlastníctva (napr. obmedzenia vlastníctva kapitálu pre veterinárov a právnikov). V mnohých sektoroch (ako taxikári, niektoré zdravotnícke povolania, notári a iné právnické profesie) pretrvávajú ďalšie veľké prekážky vstupu alebo vykonávania činnosti (ako obchodné oznámenia, kvóty alebo územné obmedzenia). Maloobchodný sektor ešte stále podlieha mnohým predpisom, ako napríklad ťažkopádnym a zdĺhavým schvaľovacím postupom pri zakladaní maloobchodných predajní. Existujúci zákaz predaja pod úrovňou nákladov vedie navyše k mnohým narušeniam hospodárskej súťaže, hoci cieľ spočívajúci v podporovaní výrobcov a malých distribučných predajní by sa dal účinne dosiahnuť pomocou menej narúšajúcich opatrení. Tieto neprimerané obmedzenia v regulovaných sektoroch a povolaniach zaťažujú hospodársku súťaž a majú tendenciu zvyšovať ceny. Z hĺbkového preskúmania vyplýva, že vyššie ceny za sprostredkovateľské služby, ktoré predstavujú takmer štvrtinu výrobných nákladov vo výrobnom sektore, v konečnom dôsledku ovplyvňujú vonkajšiu konkurencieschopnosť francúzskych firiem. V sieťových odvetviach sa v roku 2012 dosiahol obmedzený pokrok. Francúzsky trh s elektrinou zostáva naďalej jedným z najkoncentrovanejších v Únii. Regulované ceny elektriny a plynu narúšajú hospodársku súťaž a naďalej pôsobia ako prekážky pre vstup nových subjektov na trh. Regulované sadzby pre iných zákazníkov než domácnosti by sa mali odstrániť podľa časového harmonogramu schváleného francúzskymi orgánmi. Väčšia kapacita prepojenia so susednými krajinami a verejné súťaže na udelenie koncesií na prevádzku vodných elektrární by takisto prispeli k prehĺbeniu hospodárskej súťaže na trhu s elektrinou.
               V sektore železničnej dopravy trh s nákladnou železničnou dopravou klesal po niekoľko rokov (napríklad objem v tonách na km sa zmenšil o 17 % v období medzi rokmi 2006 a 2011), zatiaľ čo osobná železničná doprava nie je otvorená hospodárskej súťaži s výnimkou medzinárodných služieb. Nadchádzajúca reforma by mala zabezpečiť, aby akýkoľvek nový „jednotný správca infraštruktúry“ zostal nezávislý od etablovaného prevádzkovateľa, aby sa zaručil spravodlivý a nediskriminačný prístup pre nové subjekty na trh.

               (15)

               Francúzsky daňový systém je naďalej zložitý a neefektívny vzhľadom na veľký počet výnimiek a osobitných úľav, ale aj na časté zmeny v legislatíve. Napriek úsiliu o obmedzenie a zjednodušenie daňových výdavkov zostáva výška straty príjmov v tejto spojitosti naďalej vysoká. Pokiaľ ide o zdaňovanie príjmov právnických a fyzických osôb, voľba prístupu založeného na širokej základni s nízkou sadzbou daní by bola z hľadiska rastu a sociálnych podmienok prospešnejšia. Stredná sadzba dane z pridanej hodnoty (DPH) sa má od januára 2014 zvýšiť zo 7 % na 10 %. Je to vývoj správnym smerom, no je nutné vyvinúť dodatočné úsilie. Náklady na daňové výnimky a výnimky z platieb príspevkov na sociálne zabezpečenie sú celkovo stále veľmi vysoké, až do 10 % HDP. Napriek tomu, že sa preukázala neefektívnosť niektorých znížených sadzieb DPH, ako napríklad sadzieb za reštauračné služby, neprijali sa žiadne dostatočne diferencované politické opatrenia. Zavedením daňovej úľavy CICE, ktorá je čiastočne financovaná prostredníctvom spomínaného zvýšenia stredných, ale takisto aj štandardných sadzieb DPH, dôjde k daňovému odbremeneniu práce. Treba však prijať ďalšie opatrenia, aby sa predovšetkým vyrovnal podiel environmentálnych daní. Francúzsko prijalo minulý rok niekoľko opatrení na riešenie problému daňových stimulov podporujúcich zadlženosť v oblasti zdaňovania podnikov. Odpočet úrokov je obmedzený nad 3 miliónmi EUR a 15 % úrokov nad touto hranicou nebude odpočítateľných z dane v roku 2013, tento podiel sa zvýši na 25 % v roku 2014. Existuje tu však priestor na ďalšie zlepšenie.

               (16)

               Miera nezamestnanosti narástla z 9,7 % v roku 2010 na 10,2 % v roku 2012. Komisia očakáva, že vzhľadom na pretrvávajúci slabý hospodársky rast miera nezamestnanosti narastie na úroveň 10,6 % v roku 2013 a 10,9 % v roku 2014. Vzhľadom na tieto skutočnosti je segmentácia francúzskeho trhu práce aj naďalej znepokojujúca. Pravdepodobnosť prechodu z dočasného na trvalé zamestnanie predstavovala iba 10,6 % v roku 2010, zatiaľ čo priemer v EÚ je 25,9 %. Na akýkoľvek proces úprav na trhu práce preto doplácajú najmä nízkokvalifikovaní pracovníci, ktorí majú neisté formy zamestnania. V máji 2013 bol prijatý zákon vychádzajúci z medziodborovej dohody (ANI) o zaistení pracovných miest, ktorá bola uzavretá medzi sociálnymi partnermi v januári 2013. Posilňuje práva pracovníkov, pričom rieši problém právnej neistoty pri prepúšťaní zo zamestnania a poskytuje väčšiu flexibilitu zamestnávateľom. Zákon je pozitívnym krokom smerom k pružnejšiemu trhu práce. Pri určitých špecifických otázkach je vykonávanie tejto reformy, ako aj jej vplyv sú v tomto štádiu prepojené s prijatím ďalších odvetvových/podnikových dohôd, ktoré budú potrebné, kým dohoda plne vstúpi do platnosti.

               (17)

               Vo Francúzsku jedna šestina mladých ľudí opúšťa proces vzdelávania a odbornej prípravy bez kvalifikácie. Je to obzvlášť znepokojujúce vzhľadom na skutočnosť, že miera nezamestnanosti medzi mladými ľuďmi predstavovala 25,4 % koncom roka 2012 a že riziko nezamestnanosti bolo takmer dvakrát vyššie v prípade najmenej kvalifikovaných mladých ľudí. Schémy na podporu učňovskej prípravy by sa mali vzťahovať najmä na najmenej kvalifikovaných mladých ľudí. Pri riešení týchto problémov by malo zohrávať rozhodujúcu úlohu zosúladenie národných schém s odporúčaním Rady z 22. apríla 2013 (5), ktorým sa zaviedli záruky pre mladých ľudí. Napriek reformám začatým v roku 2009 bola miera účasti dospelých osôb na celoživotnom vzdelávaní vo Francúzsku pod priemerom EÚ (5,7 % v roku 2012, pre nízko kvalifikované dospelé osoby: 2,5 %). Plánovaný prevod právomocí na regionálne rady by mohol byť príležitosťou na riešenie slabých stránok súčasného systému. Napriek významného nárastu miera zamestnanosti medzi pracovníkmi vo veku 55 až 64 rokov je stále nízka, jedna z najnižších v členských štátoch EÚ (45,7 % vo 4. štvrťroku 2012) a od roku 2008 sa len o polovicu priblížila k priemeru EÚ (z 7,4 bodov v roku 2008 na 3,8 v roku 2012). Nezamestnanosť medzi staršími osobami rastie v rovnakej miere ako celková nezamestnanosť. Hoci sa prijali kroky správnym smerom, nie je jasné, do akej miery „generačné zmluvy“ prispejú k zamestnaniu starších pracovníkov a uľahčia starším uchádzačom o prácu návrat do zamestnania. Francúzske verejné výdavky na dávky v nezamestnanosti narástli o 5,3 % v roku 2012 a podľa programu stability sa očakáva ich ďalší rast o 6,1 % v roku 2013. Kumulovaný deficit systému nezamestnanosti, ktorý by sa mal blížiť k 1 % HDP v roku 2013, si vyžaduje reformu systému dávok v nezamestnanosti.
               Niektoré prvky ako kritériá prijateľnosti, postupné znižovanie dávok v čase alebo sadzby náhrad pre pracovníkov s najvyššími mzdami by sa mali upraviť tak, aby sa zabezpečila primeraná motivácia pracovať. V novej tripartitnej dohode verejných služieb zamestnanosti (Pôle emploi) sa plánuje diferencovaný prístup k uchádzačom o zamestnanie. Portfólio kariérnych poradcov však stále rastie vzhľadom na rastúcu mieru nezamestnanosti a nová orientácia stratégie „Pôle emploi“ je brzdená slabou hospodárskou situáciou. Celkovo existuje potreba prijať ďalšie opatrenia vzhľadom na nepriaznivé hospodárske vyhliadky a ďalší očakávaný rast nezamestnanosti vo Francúzsku.

               (18)

               Komisia vykonala v kontexte európskeho semestra komplexnú analýzu hospodárskej politiky Francúzska. Posúdila národný program reforiem i program stability a predložila hĺbkové preskúmanie. Zohľadnila nielen ich význam pre udržateľnú fiškálnu a sociálno-ekonomickú politiku vo Francúzsku, ale aj ich súlad s pravidlami a usmerneniami EÚ vzhľadom na potrebu posilniť celkovú správu ekonomických záležitostí Únie tak, že sa poskytnú vstupy na úrovni EÚ pre budúce vnútroštátne rozhodnutia. Jej odporúčania v rámci európskeho semestra sú premietnuté do ďalej uvedených odporúčaní 1 až 6.

               (19)

               Rada na základe tohto posúdenia preskúmala program stability a jej stanovisko (6) je premietnuté najmä do odporúčania 1.

               (20)

               Rada na základe hĺbkového preskúmania Komisie a tohto posúdenia preskúmala národný program reforiem Francúzska a jeho program stability. Jej odporúčania podľa článku 6 nariadenia (EÚ) č. 1176/2011 sú premietnuté do odporúčaní 1, 2, 3, 4, 5 a 6.

               (21)

               Komisia vykonala v kontexte európskeho semestra aj analýzu hospodárskej politiky v eurozóne ako celku. Na tomto základe Rada vydala jednotlivé odporúčania adresované členským štátom, ktorých menou je euro (7). Ako krajina, ktorej menou je euro, Francúzsko by malo takisto zabezpečiť úplné a včasné vykonanie týchto odporúčaní,

         TÝMTO ODPORÚČA, aby Francúzsko prijalo v období rokov 2013 – 2014 opatrenia s cieľom:

               1.

               Posilňovať a plniť rozpočtovú stratégiu v roku 2013. Posilniť dôveryhodnosť úpravy tak, že sa do jesene 2013 vymedzia a následne vykonajú nevyhnutné opatrenia na rok 2014 a ďalšie roky, aby sa zaistilo odstránenie nadmerného deficitu udržateľným spôsobom najneskôr do roku 2015 a dosiahnutie štrukturálnej úpravy vymedzenej v odporúčaniach Rady v rámci postupu pri nadmernom deficite. Použiť všetky neočakávané príjmy na zníženie deficitu. Trvalá náprava fiškálnych nerovnováh si vyžaduje spoľahlivé vykonávanie ambicióznych štrukturálnych reforiem, ktoré by mali zvýšiť schopnosť prispôsobovania sa a podporiť rast a zamestnanosť. Udržať fiškálnu konsolidáciu podporujúcu rast a ešte viac zvýšiť efektívnosť verejných výdavkov, najmä vykonaním plánovaného preskúmania kategórií výdavkov vo všetkých podsektoroch verejnej správy. Prijať opatrenia prostredníctvom chystaného zákona o decentralizácii, aby sa dosiahla lepšia súčinnosť medzi ústrednými a miestnymi úrovňami verejnej správy a úspory. Po odstránení nadmerného deficitu pokračovať vo vyvíjaní úsilia o štrukturálne úpravy primeraným tempom, aby sa strednodobý cieľ dosiahol do roku 2016. Prijať opatrenia do konca roka 2013, aby sa dôchodkový systém dostal do rovnováhy udržateľným spôsobom najneskôr do roku 2020, a to napríklad aj prispôsobením pravidiel indexácie, predĺžením obdobia platby príspevku na získanie starobného dôchodku v plnej výške, ďalším zvyšovaním zákonného veku odchodu do dôchodku zosúladením veku odchodu do dôchodku alebo dôchodkových dávok so zmenami strednej dĺžky života, ako aj preskúmaním osobitných režimov tak, aby sa zároveň predišlo zvyšovaniu príspevkov na sociálne zabezpečenie odvádzaných zamestnávateľmi, a zvyšovať nákladovú účinnosť výdavkov na zdravotnú starostlivosť, a to aj v oblasti farmaceutických výdavkov.

               2.

               Zabezpečiť, aby znižovanie pracovných nákladov z dôvodu „crédit d’impôt compétitivité et emploi“ prinieslo plánovanú sumu a aby žiadne iné opatrenia nerušili tento účinok. Prijať spolu so sociálnymi partnermi ďalšie opatrenia na zníženie nákladov práce, najmä prostredníctvom ďalších opatrení na zníženie príspevkov na sociálne zabezpečenie odvádzaných zamestnávateľmi. Zabezpečiť, aby vývoj minimálnej mzdy prispieval ku konkurencieschopnosti a tvorbe pracovných miest s prihliadnutím na existenciu režimov na podporu miezd a výnimiek z platby príspevkov na sociálne zabezpečenie.

               3.

               Prijať ďalšie opatrenia na zlepšenie podnikateľského prostredia a rozvíjať inovačnú a vývoznú kapacitu firiem, najmä MSP a stredne veľkých podnikov. Predovšetkým začať plánovanú iniciatívu na zjednodušenie regulačného rámca a zlepšiť rámcové podmienky pre inováciu posilnením prenosu technológií a obchodného využívania výsledkov výskumu, a to aj prostredníctvom novej orientácie pólov konkurencieschopnosti.

               4.

               Prijať opatrenia na posilnenie hospodárskej súťaže v sektore služieb. Odstrániť neopodstatnené obmedzenia v prístupe k odborným službám a vo výkone odborných služieb, najmä pokiaľ ide o právnu formu, štruktúru podielového vlastníctva, kvóty a územné obmedzenia. Prijať opatrenia na zjednodušenie schvaľovacieho postupu pri otváraní obchodných predajní a odstrániť zákaz predaja so stratou. Odstrániť regulované sadzby plynu a elektriny pre iných zákazníkov ako domácnosti a posilniť kapacitu prepojenia so susednými krajinami. V sektore železničnej dopravy otvoriť domácu osobnú prepravu hospodárskej súťaži.

               5.

               Pokračovať v úsilí o zjednodušenie daňového systému a zlepšiť jeho efektívnosť za súčasného zaistenia kontinuity daňových pravidiel v čase. Prijať ďalšie opatrenia na odstránenie daňového zvýhodňovania zadlženosti v oblasti zdaňovania podnikov. Zintenzívniť úsilie s cieľom znížiť a zjednodušiť daňové výdavky spojené s príjmami právnických a fyzických osôb, pričom sa znížia zákonné sadzby. Priblížiť znížené sadzby DPH k štandardným sadzbám a odstrániť neefektívne znížené sadzby. Prijať ďalšie opatrenia, ktorými sa daňová záťaž prenesie z práce na environmentálne zdaňovanie alebo spotrebu.

               6.

               Úplne, bezodkladne a v konzultácii so sociálnymi partnermi vykonať medziodborovú dohodu z januára 2013. Prijať ďalšie opatrenia na boj proti segmentácii pracovného trhu najmä s cieľom vyriešiť situáciu dočasných agentúrnych pracovníkov. Urýchlene začať reformu systému dávok v nezamestnanosti v spolupráci so sociálnymi partnermi a v súlade s vnútroštátnou praxou, aby sa zabezpečila udržateľnosť systému za súčasného zabezpečenia primeraných stimulov podporujúcich návrat do práce. Zlepšiť mieru zamestnanosti starších pracovníkov a stimulovať ich účasť na pracovnom trhu. Prijať osobitné opatrenia na zlepšenie pracovných vyhliadok starších nezamestnaných ľudí, najmä pomocou osobitného poradenstva a odbornej prípravy. Zvýšiť účasť dospelých na celoživotnom vzdelávaní, a to najmä v prípade najmenej kvalifikovaných osôb a nezamestnaných osôb. Zabezpečiť, aby verejné služby zamestnanosti účinným spôsobom poskytovali individualizovanú pomoc nezamestnaným a aby aktívne politiky na trhu práce boli účinne zacielené na najviac znevýhodnených ľudí. Prijať ďalšie opatrenia na zlepšenie prechodu zo škôl do práce, napríklad aj pomocou záruky pre mladých ľudí (8) a podporovaním učňovskej prípravy.

      V Bruseli 9. júla 2013

            Za Radu

            predseda

         R. ŠADŽIUS

      (1)  Ú. v. ES L 209, 2.8.1997, s. 1.

      (2)  Ú. v. EÚ L 306, 23.11.2011, s. 25.

      (3)  Platnosť predĺžená na rok 2013 rozhodnutím Rady 2013/208/EÚ z 22. apríla 2013 o usmerneniach pre politiky zamestnanosti členských štátov (Ú. v. EÚ L 118, 30.4.2013, s. 21).

      (4)  Ú. v. EÚ C 219, 24.7.2012, s. 31.

      (5)  Ú. v. EÚ C 120, 26.4.2013, s.1.

      (6)  Podľa článku 5 ods. 2 nariadenia (ES) č. 1466/97.

      (7)  Pozri stranu 97 tohto úradného vestníka.

      (8)  Zavedené odporúčaním Rady z 22. apríla 2013 (Ú. v. EÚ C 120, 26.4.2013, s.1.).


title: Odporúčanie Európskej centrálnej banky z  9. decembra 2011 Rade Európskej únie o externom audítorovi De Nederlandsche Bank (ECB/2011/22)

text:
               16.12.2011

               SK

               Úradný vestník Európskej únie

               C 367/1

         ODPORÚČANIE EURÓPSKEJ CENTRÁLNEJ BANKY
   z 9. decembra 2011
   Rade Európskej únie o externom audítorovi De Nederlandsche Bank
   (ECB/2011/22)
   2011/C 367/01
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 27.1,
   keďže:

               (1)

               Účty Európskej centrálnej banky (ECB) a národných centrálnych bánk overujú nezávislí externí audítori odporúčaní Radou guvernérov ECB a schválení Radou Európskej únie.

               (2)

               Mandát externého audítora De Nederlandsche Bank sa končí po vykonaní auditu za finančný rok 2011. Preto je nevyhnutné vymenovať externého audítora od finančného roku 2012.

               (3)

               De Nederlandsche Bank vybrala za svojho externého audítora na finančné roky 2012 až 2018 spoločnosť Deloitte Accountants BV,

         PRIJALA TOTO ODPORÚČANIE:
   Odporúča sa, aby bola spoločnosť Deloitte Accountants BV vymenovaná za externého audítora De Nederlandsche Bank na finančné roky 2012 až 2018.

      Vo Frankfurte nad Mohanom 9. decembra 2011

            Prezident ECB

         Mario DRAGHI


				|

		52012PC0655

			Odporúčanie ROZHODNUTIE RADY ktorým sa povoľuje Európskej komisii zúčastniť sa v mene EÚ na rokovaniach o medzinárodnom dohovore Rady Európy o boji proti ovplyvňovaniu športových výsledkov /* COM/2012/0655 final */

			   	DÔVODOVÁ SPRÁVA
1.           Súvislosti a politický
kontext
Ovplyvňovanie
výsledkov zápasov sa považuje za jednu z najväčších hrozieb pre
súčasný šport. Podkopáva športové hodnoty akými sú bezúhonnosť,
čestná hra a úcta voči ostatným. Takéto ovplyvňovanie odrádza
fanúšikov a prívržencov od organizovaného športu – odvetvia, ktoré predstavuje
takmer 2 % hrubej pridanej hodnoty EÚ. Na ovplyvňovaní výsledkov
zápasov sa navyše často podieľajú organizované zločinecké siete,
ktoré pôsobia na celom svete. Riešenie tohto problému je teraz prioritou
verejných orgánov, športového hnutia a orgánov presadzovania práva na
celom svete.
V oznámení Komisie
o rozvíjaní európskeho rozmeru v športe z roku 2011 sa explicitne uvažuje o
ovplyvňovaní výsledkov zápasov ako o hrozbe porušovania etiky a
bezúhonnosti v športe. Problém ovplyvňovania výsledkov zápasov bol aj
predmetom zelenej knihy Komisie o online hazardných hrách z roku 2011,
oznámenia Komisie o boji proti korupcii v EÚ a oznámenia Komisie „Smerom
ku komplexnému európskemu rámcu v oblasti online hazardných hier“.
Európsky parlament
prijal v júni 2011 písomné vyhlásenie o boji proti korupcii v európskom športe
a vo februári 2012 uznesenie o rozvíjaní európskeho rozmeru v športe, v ktorom
vyzýva k intenzívnejšej medzinárodnej spolupráci pri riešení problému
ovplyvňovania výsledkov zápasov. Rada EÚ prijala 29. novembra 2011 závery
o boji proti ovplyvňovaniu výsledkov zápasov, v ktorých vyzýva Komisiu,
členské štáty a mimovládne zainteresované strany k spolupráci a
prijatiu opatrení na rôznych úrovniach s cieľom zlepšiť spôsob
riešenia problému ovplyvňovania výsledkov zápasov v EÚ.
Medzinárodný
olympijský výbor (MOV) zriadil v marci 2011 pracovnú skupinu pozostávajúcu z
vysokých predstaviteľov športového hnutia, verejných orgánov, medzinárodných
organizácií a prevádzkovateľov stávkových služieb s cieľom
navrhnúť spôsoby boja proti neregulárnym a nezákonným športovým stávkam v
pláne na ďalšie opatrenia, ktorý bol prijatý 2. februára 2012 v
Lausanne.
Výbor ministrov
Rady Európy prijal 28. septembra 2011 odporúčanie týkajúce sa podpory
bezúhonnosti v športe v rámci boja proti ovplyvňovaniu výsledkov, a to
najmä v prípade zápasov. V odporúčaní sa vyzýva Rozšírená
čiastočná dohoda o športe (Enlarged Partial Agreement on Sports,
ďalej len „EPAS“), aby vypracovala štúdiu uskutočniteľnosti,
pokiaľ ide o možný medzinárodný právny nástroj na predchádzanie
ovplyvňovaniu výsledkov zápasov a boja s ním. Ministri zodpovední za
šport, ktorí sa 15. marca 2012 zišli na konferencii Rady Európy v Belehrade,
vzali na vedomie závery štúdie a vyzvali EPAS, aby v spolupráci s EÚ
začala rokovania o možnom medzinárodnom právnom nástroji (dohovore) proti
ovplyvňovaniu športových výsledkov, a to najmä výsledkov zápasov. Výbor
ministrov Rady Európy podporil túto výzvu 13. júna 2012. V lete 2012 EPAS
písomne vyzvala krajiny, ktoré sú zmluvnými stranami Európskeho kultúrneho
dohovoru, aby vyjadrili svoj záujem o účasť na rokovaniach
týkajúcich sa návrhu dohovoru Rady Európy proti ovplyvňovaniu športových
výsledkov.
2.           Možný dohovor Rady Európy
proti ovplyvňovaniu športových výsledkov: možný obsah a harmonogram
Prípadný obsah budúceho dohovoru Rady Európy
(ďalej len „RE“) môže byť na základe štúdie uskutočnenej
skupinou EPAS zostavený takto:
1.           Prevencia
(a)
Vnútroštátna koordinácia
(b)
Propagácia a podpora opatrení, ktoré má prijať
športové hnutie
(c)
Stanovenie rámca pre stávkový trh
(d)
Podpora opatrení, ktoré majú prijať
prevádzkovatelia stávkových služieb
2.           Medzinárodná spolupráca
(e)
Verejné orgány – šport
(f)
Verejné orgány (regulačné orgány v oblasti
stávok) – prevádzkovatelia stávkových služieb
(g)
Medzinárodná spolupráca medzi súdnymi orgánmi a
orgánmi presadzovania práva
(h)
Trojstranné konzultácie
3.           Sankcie
(i)
Kombinácia disciplinárnych, správnych a trestných
sankcií
(j)
Disciplinárne
(k)
Správne
(l)
Trestnoprávne
(m)
Jurisdikcia
4.           Presadzovanie práva
(n)
Vyšetrovanie
(o)
Počítačová kriminalita
5.           Následné opatrenia
(p)
Monitorovanie
(q)
Výbor dohovoru
Jednou z najdôležitejších otázok v boji proti
ovplyvňovaniu výsledkov zápasov v EÚ alebo na medzinárodnej úrovni je potreba
zabezpečiť koordináciu medzi rôznymi zainteresovanými stranami v
tejto oblasti, najmä medzi verejnými orgánmi, orgánmi presadzovania práva,
regulačnými orgánmi v oblasti hazardných hier, športovým hnutím a všetkými
jeho zložkami a prevádzkovateľmi stávkových služieb (lotérie a súkromní
prevádzkovatelia). Hlavná pridaná hodnota dohovoru RE proti ovplyvňovaniu
výsledkov zápasov by spočívala v zriadení platformy pre
cezhraničnú a medziodvetvovú spoluprácu, ktorá by zahŕňala
všetky príslušné subjekty. Výrazná výhoda dohovoru RE by spočívala v jej
štruktúrach monitorovania a následných opatreniach, založených na modeli
súčasných stálych výborov pre dohovory RE v oblasti športu (antidoping,
násilie divákov). Tieto štruktúry by mali byť otvorené všetkým príslušným
zainteresovaným stranám a mali by sa z nich stať fóra, na ktorých sa
diskutuje o vykonávaní dohovoru a o pokroku v boji proti
ovplyvňovaniu výsledkov zápasov.
Ďalšia dôležitá výhoda budúceho dohovoru
by spočívala v otvorenosti voči neeurópskym krajinám: všetky krajiny
budú môcť podpísať a ratifikovať dohovor (príkladom sú Kanada
a Austrália, ktoré sú v súčasnosti zmluvnými stranami Dohovoru Rady
Európy proti dopingu). Tento aspekt je zásadný, pretože celosvetová spolupráca,
a to najmä s krajinami, v ktorých sú veľmi rozšírené športové stávky, ako
napríklad v krajinách juhovýchodnej Ázie, sa považuje za dôležitý prvok
účinného boja proti medzinárodným zločineckým sieťam zapojeným
do ovplyvňovania výsledkov zápasov a pôsobiacim na rôznych
kontinentoch.
Navrhovaný dohovor by nebol nástrojom na
dosiahnutie harmonizácie vnútroštátnych právnych predpisov zmluvných strán.
Hoci by sa v dohovore uviedla otázka dohody na definícii ovplyvňovania
výsledkov zápasov a prijatia súboru účinných, odrádzajúcich a primeraných
sankcií, príslušné ustanovenia by boli naformulované tak, aby sa ponechala
zmluvným stranám istá flexibilnosť pri vykonávaní týchto ustanovení.
Presný obsah, štruktúra a rozsah znenia
dohovoru sú v súčasnosti skôr teoretické a budú predmetom nadchádzajúcich
rokovaní.
Znenie dohovoru pripraví redakčná
skupina zložená zo zástupcov členských štátov zapojených do rokovaní.
V dokumentoch, ktoré zverejnila Rada Európy, sa výslovne predpokladá, že
skupina bude otvorená pre zástupcov EÚ. Redakčná skupina sa prvýkrát
stretla na prieskumných rozhovoroch 9 – 11. októbra 2012 v Štrasburgu. Komisia
sa zúčastnila tohto prvého prieskumného stretnutia ako pozorovateľ ad
hoc. EPAS bude zastávať rolu sekretariátu. EPAS predpokladá, že sa
medzi októbrom a decembrom 2013 uskutoční sedem trojdňových stretnutí
redakčnej skupiny s cieľom predstaviť dohovor výboru ministrov
Rady Európy na podpis v roku 2014.
3.           Úloha EÚ v boji proti
ovplyvňovaniu výsledkov zápasov
Téma ovplyvňovania výsledkov zápasov je v
agende EÚ venovanej športu pomerne nová; iniciatívy v tejto oblasti preto
vzišli len nedávno. Zapojenie Komisie do boja proti ovplyvňovaniu
výsledkov zápasov možno preskúmať z troch rôznych uhlov, ktoré zodpovedajú
trom hlavným aspektom tohto problému:
Športový aspekt: podľa článku 165 zmluvy je jedným z cieľov
činnosti EÚ v oblasti športu rozvíjanie európskeho rozmeru v športe
prostredníctvom podpory spravodlivého športového súťaženia a ochrany
morálnej bezúhonnosti športovcov. Komisia prijala prvú konkrétnu iniciatívu v
tejto oblasti tým, že zahrnula ako prioritu do výzvy na predkladanie návrhov,
ktorou sa vykonáva prípravná akcia „Európske partnerstvo v oblasti športu“,
projekty, ktoré sa sústreďujú na predchádzanie prípadom ovplyvňovania
výsledkov zápasov prostredníctvom vzdelávania a informovania príslušných
zainteresovaných strán, najmä atlétov, rozhodcov, delegátov a organizátorov.
Cieľom finančnej podpory poskytnutej prostredníctvom výzvy na
predkladanie návrhov je posilniť preventívnu stránku boja proti ovplyvňovaniu
výsledkov zápasov výmenou osvedčených postupov. Boj proti
ovplyvňovaniu výsledkov zápasov sa uvádza tiež ako jeden z cieľov v
kapitole o športe navrhovaného programu „Erasmus pre všetkých“, na základe
ktorého by malo byť po roku 2014 možné podporiť podobné akcie štruktúrovaným
spôsobom. Popri poskytovaní finančnej pomoci Komisia úzko spolupracuje
s externými zainteresovanými stranami (najmä s MOV a Radou Európy) pri
určovaní spôsobov riešenia problému ovplyvňovania výsledkov zápasov
na európskej a medzinárodnej úrovni. Komisia tiež zastáva úlohu sekretariátu
skupiny odborníkov EÚ pre dobrú správu športu, ktorá bola založená na základe
uznesenia Rady o pracovnom pláne EÚ pre šport z mája 2011. Skupina odborníkov
vypracovala odporúčania na ďalšie zváženie v pracovnej skupine Rady
pre šport v júni 2012.
Aspekt
hazardných hier a stávok: Kombinácia neregulovaných
športových stávok a ovplyvňovania výsledkov zápasov reálne ohrozuje
športové podujatia, a to najmä preto, že jednotlivci alebo zločinecké
siete využívajú športové stávky na získanie príjmu a/alebo pranie špinavých
peňazí. Problémy týkajúce sa bezúhonnosti v športe boli súčasťou
zelenej knihy o online hazardných hrách, teda verejných konzultácií, ktoré
Komisia uskutočnila v roku 2011. Komisia dostala asi 250 odpovedí od
rôznych zainteresovaných strán a športových organizácií. Konzultácie sa
ukončili piatimi tematickými seminármi, ktoré sa uskutočnili
v priebehu roku 2011 a z ktorých bol jeden, ktorý sa konal 10. mája 2011,
zameraný na online hazardné hry a bezúhonnosť v športe (s dôrazom na
ovplyvňovanie výsledkov zápasov). V nadväznosti na uvedenú zelenú
knihu prijala Komisia 23. októbra 2012 oznámenie s názvom „Smerom ku
komplexnému európskemu rámcu v oblasti online hazardných hier“ (KOM(2012) 596 v
konečnom znení). Ochrana bezúhonnosti v športe bojom proti
ovplyvňovaniu výsledkov zápasov je jednou z priorít uvedených v oznámení
spolu s návrhom akčného plánu, ktorý zahŕňa spoluprácu Komisie s
Radou Európy na prípadnom dohovore proti ovplyvňovaniu športových výsledkov.
Aspekt korupcie: ovplyvňovanie výsledkov zápasov je formou korupcie a ako taká je
na základe vnútroštátneho trestného práva predmetom sankcií. Komisia vykonáva
súbor protikorupčných opatrení, ktorý bol prijatý v roku 2011 a zameraný
na monitorovanie a hodnotenie protikorupčného úsilia, čoho
výsledkom je najmä zavedenie správy EÚ o boji proti korupcii, prostredníctvom
ktorej bude Komisia pravidelne posudzovať niekoľko nevyriešených
aspektov týkajúcich sa korupcie a schopnosti kontrolovať ju v
členských štátoch EÚ. Správa by mohla potenciálne zahŕňať
akékoľvek nevyriešené otázky týkajúce sa korupcie vrátane
ovplyvňovania výsledkov športových zápasov. Komisia počnúc rokom 2013
každé dva roky uverejní správu EÚ o boji proti korupcii, spolu s analýzou jednotlivých
členských štátov a individuálnymi odporúčaniami pre každú
krajinu. V súčasnosti Komisia zároveň zvažuje spôsoby možnej
účasti EÚ v Skupine štátov proti korupcii (GRECO), ktorá by mala do boja
EÚ proti korupcii priniesť pridanú hodnotu.
Európsky parlament
sa dotkol problému ovplyvňovania výsledkov zápasov, najmä v súvislosti so
stávkami, vo svojej správe o integrite hazardných hier na internete z roku 2009
(A6-0064/2009). Parlament sa tiež podrobnejšie zaoberal týmto problémom vo
svojej správe o online hazardných hrách na vnútornom trhu z roku 2011
(A7-0342/2011), v ktorej uviedol problémy týkajúce sa cezhraničnej
policajnej a justičnej spolupráce, spolupráce medzi organizátormi
športových súťaží a prevádzkovateľmi hazardných hier, zriadenia
vnútroštátnych sietí a kontaktných miest na riešenie prípadov
ovplyvňovania výsledkov zápasov a vytvorenia definície ovplyvňovania
výsledkov zápasov na úrovni EÚ. Problém ovplyvňovania výsledkov zápasov
bol aj predmetom správy Európskeho parlamentu k európskemu rozmeru v
športe z roku 2012 (A7-0385/2011), v ktorej Parlament vyzýva športové federácie
k úzkej spolupráci s členskými štátmi s cieľom chrániť
bezúhonnosť v športe.
Rada sa prvýkrát
zaoberala bojom proti ovplyvňovaniu výsledkov zápasov v pracovnom pláne EÚ
pre šport na roky 2011 – 2014, prijatom v máji 2011, v ktorom sa
bezúhonnosť v športe, najmä boj proti ovplyvňovaniu výsledkov
zápasov, stanovila ako prioritná téma na obdobie rokov 2011 – 2014. Okrem toho
prijala Rada v novembri 2011 závery týkajúce sa boja proti ovplyvňovaniu
výsledkov zápasov, v ktorých vyzýva členské štáty a zainteresované strany
k podpore pri vytváraní vzdelávacích programov a k zabezpečeniu úzkej
spolupráce medzi všetkými zainteresovanými stranami. Pracovná skupina Rady pre
šport v súčasnosti rokuje o znení návrhu záverov týkajúcich sa
stanovenia stratégie na boj proti ovplyvňovaniu športových výsledkov,
ktorý sa má prijať v novembri 2012.
Dve agentúry EÚ zodpovedné za cezhraničnú
justičnú a policajnú spoluprácu, EUROPOL a EUROJUST, sa
tiež aktívne zapájajú do boja proti ovplyvňovaniu výsledkov zápasov.
Zatiaľ čo sa spolupráca orgánov presadzovania práva na úrovni EÚ v
oblasti športu tradične zameriavala na problém násilia divákov,
ovplyvňovanie výsledkov zápasov sa objavilo v posledných dvoch rokoch
ako nový priestor pre cezhraničnú spoluprácu. V súčasnosti sú
otvorené dva prípady,ktoré rieši spoločný vyšetrovací tím (SVT)
pozostávajúci zo štyroch krajín EÚ (HU, DE, FI, AT). EUROPOL a EUROJUST
odôvodňujú svoju účasť na prípadoch ovplyvňovania výsledkov
zápasov skutočnosťou, že ovplyvňovanie výsledkov zápasov je
často spojené so závažnou organizovanou trestnou činnosťou.
Všetky tieto prvky poukazujú jedným smerom: z
boja proti ovplyvňovaniu výsledkov zápasov sa stala priorita v rôznych
oblastiach politiky EÚ (športová politika, dohľad nad trhmi
s hazardnými hrami, boj proti korupcii) a verejnosť bude tomuto
problému pravdepodobne venovať väčšiu pozornosť po nedávnych
prípadoch korupcie na rôznych úrovniach vo svete športu.
Keďže predpokladaný dohovor nemá za
cieľ zosúladiť ustanovenia trestného práva v zmluvných
krajinách, ani dosiahnuť harmonizáciu v iných oblastiach, akými sú právne
predpisy o hazardných hrách a stávkach, a zároveň EÚ nemá na základe
článku 6 ZFEÚ právomoc vykonávať činnosť na podporu,
koordináciu alebo doplnenie činnosti členských štátov v oblasti
športu, navrhuje sa, aby sa EÚ zúčastnila na nadchádzajúcich rokovaniach spolu
s členskými štátmi. Navrhovaná účasť na rokovaniach nemá
žiadny vplyv na rozpočet EÚ.
Komisia preto odporúča Rade:
–
prijať pripojené rozhodnutie, ktorým sa
povoľuje Európskej komisii zúčastniť sa v mene EÚ na
rokovaniach o medzinárodnom dohovore Rady Európy o boji proti
ovplyvňovaniu športových výsledkov,
–
vydať smernice na rokovania pripojené
k uvedenému rozhodnutiu,
–
vymenovať osobitný výbor, ktorého poradenstvo
sa bude využívať pri rokovaniach.
Odporúčanie
ROZHODNUTIE RADY
ktorým sa povoľuje Európskej komisii
zúčastniť sa v mene EÚ na rokovaniach o medzinárodnom dohovore
Rady Európy o boji proti ovplyvňovaniu športových výsledkov
RADA EURÓPSKEJ ÚNIE,
so zreteľom
na Zmluvu o fungovaní Európskej únie, a najmä na jej článok 218 ods. 3 a
4,
so zreteľom
na odporúčanie Európskej komisie,
keďže:
mali by sa
začať rokovania o príprave medzinárodného dohovoru Rady Európy o boji
proti ovplyvňovaniu športových výsledkov,
Únia by sa mala
zúčastniť týchto rokovaní,
PRIJALA TOTO ROZHODNUTIE:
Článok 1
Komisii sa týmto
povoľuje rokovať v mene Európskej únie o medzinárodnom dohovore Rady
Európy o boji proti ovplyvňovaniu športových výsledkov.
Článok 2
Smernice na
rokovania sú uvedené v prílohe.
Článok 3
Rokovania sa
uskutočnia po porade s [názov osobitného výboru vloží Rada].
Článok 4
Toto rozhodnutie je určené Komisii.
V Bruseli
                                                                       Za
Radu
                                                                       predseda
PRÍLOHA
Smernice na rokovania
o medzinárodnom dohovore Rady Európy o boji proti ovplyvňovaniu
športových výsledkov
Cieľom
budúceho dohovoru je vytvoriť medzinárodný právny rámec na predchádzanie
ovplyvňovaniu športových výsledkov a na boj proti nemu, najmä pokiaľ
ide o ovplyvňovanie výsledkov zápasov. Dohovorom by sa mala posilniť
medzinárodná spolupráca v tejto oblasti a zriadiť monitorovací
mechanizmus na zabezpečenie účinného plnenia ustanovení uvedených v
dohovore.
Európska únia sa
zúčastní na týchto stretnutiach s cieľom zabezpečiť súlad
navrhovaného dohovoru so súborom právnych predpisov EÚ (aquis), najmä
pokiaľ ide o slobody na vnútornom trhu (sloboda poskytovať služby a
sloboda usadiť sa) a justičnú spoluprácu v trestných veciach.
Európska únia sa
tiež zúčastní na rokovaniach s cieľom zabezpečiť, aby boli
ustanovenia budúceho dohovoru v súlade s politikami EÚ v oblastiach športu,
online hazardných hier a boja proti korupcii. Referenčnými dokumentmi
týchto politík sú okrem iného:
·
Oznámenie Komisie o rozvíjaní európskeho rozmeru v
športe (COM(2011) 12 final),
·
Zelená kniha o online hazardných hrách na vnútornom
trhu (COM(2011) 128 final),
·
Oznámenie Komisie o boji proti korupcii v EÚ
(COM(2011) 308 final),
·
Oznámenie Komisie „Smerom ku komplexnému európskemu
rámcu v oblasti online hazardných hier“ (COM(2012) 596 final)
·
Závery Rady o boji proti ovplyvňovaniu
výsledkov zápasov (16819/11).


				|

		52014PC0651

			Odporúčanie ROZHODNUTIE RADY o povolení otvoriť rokovania o zmene Dohovoru o cezhraničných účinkoch priemyselných havárií /* COM/2014/0651 final */

			   	DÔVODOVÁ SPRÁVA
1.           KONTEXT NÁVRHU
Európska únia a väčšina členských štátov sú
zmluvnými stranami Dohovoru EHK OSN o cezhraničných účinkoch priemyselných
havárií (ďalej len „Dohovor“). Dohovor sa vzťahuje na prevenciu priemyselných
havárií, podporu pripravenosti a odozvu na ne na miestach, na ktorých sa
uskutočňujú nebezpečné činnosti, ktoré môžu mať cezhraničné účinky.
Smernica Seveso II je právny nástroj na
splnenie záväzkov Európskej únie vyplývajúcich z Dohovoru. Príloha I k Dohovoru
a príloha I k smernici Seveso II obsahujú kategórie nebezpečných látok a
jednotlivé nebezpečné látky na účely určenia nebezpečných činností. V júni 2015
nahradí smernicu Seveso II smernica Seveso III, ktorou sa okrem iného upravuje
príloha I.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENÍ VPLYVU
Na svojom 7. zasadnutí v roku 2012 konferencia
zmluvných strán (CoP) dohovoru EHK OSN o cezhraničných účinkoch
priemyselných havárií poverila pracovnú skupinu pre vývoj dohovoru (ďalej len
„WGD“), aby posúdila zoznam možných zmien v oblastiach, ktoré navrhla
konferencia zmluvných strán. WGD dospela po svojom štvrtom zasadnutí v apríli
2014 k záveru, že zmena by bola prospešná v štyroch oblastiach:
1.         Revidované a doplňujúce definície
(článok 1): WGD odporučila zmeniť niektoré definície, aby sa zabezpečilo
zosúladenie s ostatnými dohovormi EHK (Aarhuský dohovor a Dohovor o hodnotení
vplyvu na životné prostredie presahujúceho štátne hranice – Dohovor z Espoo),
prispôsobenie definícií medzinárodne uznávanému vývoju, zlepšenie
zrozumiteľnosti a právnej istoty a na posilnenie vnútorného súladu v rámci
Dohovoru.
2.         Posilnenie účasti verejnosti
(článok 9): WGD odporučila zmeniť článok 9 s cieľom dosiahnuť súlad s
inými dohovormi EHK.
3.         Frekvencia zasadnutí (článok 18):
V Dohovore sa plánuje výročná konferencia zmluvných strán. V skutočnosti
sa však zmluvné strany stretávajú iba každé dva roky. WGD navrhla zmeniť
článok 18 s cieľom zosúladiť ho so súčasnou praxou.
4.         Uplatnenie zmien týkajúcich sa
nových strán (článok 29): WGD odporučila doplniť článok 29 o nový odsek v tom
zmysle, že štáty pristupujúce k Dohovoru po nadobudnutí platnosti zmeny by
automaticky pristúpili aj k zmene. Zlepšila by sa tým zrozumiteľnosť a
zabezpečila právna istota pre nové strany.
V žiadnej z týchto oblastí, ktoré majú byť
otvorené pre prípad pozmenenia, by zmeny neviedli k úpravám Dohovoru, ktoré by mali
environmentálne a sociálno-ekonomické následky v EÚ. Niektoré zmeny by mali
skôr pozitívny vplyv, pretože by viedli k vyšším normám v tretích stranách
dohovoru, čím by sa posilnili rovnaké podmienky v EÚ a zariadeniach mimo EÚ,
a znížili riziká nehôd s potenciálnym cezhraničným účinkom v EÚ.
Pokiaľ ide o všetky ďalšie technické oblasti,
ktoré navrhuje CoP, zistilo sa, že postačí poskytnúť usmernenia, a teda že nie
je nutná žiadna zmena.
Osobitnou otázkou na zváženie je možnosť, že
by k Dohovoru pristúpili členské štáty Organizácie Spojených národov, ktoré nie
sú členskými štátmi EHK OSN. Mal by sa pritom brať ohľad na súvisiace
rokovania, ktoré prebiehajú oddelene, naplánované na 71. zasadnutie Valného
zhromaždenia OSN v septembri 2016.
3.           PRÁVNE PRVKY NÁVRHU
Je nepravdepodobné, že by niektorá z oblastí,
ktoré môžu byť predmetom zmien, mala akýkoľvek vplyv na platné právne predpisy
EÚ, pretože tieto oblasti sú už pokryté prísnejším acquis EÚ alebo sa
týkajú vnútornej organizácie Dohovoru.
4.           VPLYV NA ROZPOČET
Z oblastí, ktoré môžu byť predmetom zmien,
bude mať pravdepodobne vplyv na rozpočet len otázka pristúpenia krajín, ktoré
nie sú členskými štátmi EHK OSN. Pravdepodobní kandidáti na pristúpenie by
predstavovali krajiny prijímajúce pomoc, čím by sa zvýšil tlak na rozpočet
Dohovoru. Finančný mechanizmus v rámci Dohovoru sa však zakladá na dobrovoľných
príspevkoch. Zmluvné strany si preto môžu určiť výšku svojho príspevku. Zároveň
by sa v prípade globálne otvoreného Dohovoru mohli preskúmať dodatočné zdroje
financovania, akým je Globálny fond pre životné prostredie. Napriek tomu, že
celkový vplyv na rozpočet bude zrejme veľmi obmedzený, je pravdepodobné, že
bude rozhodujúcim faktorom počas rokovaní.
Vzhľadom na uvedené skutočnosti je vhodné povoliť
otvorenie rokovaní o zmene Dohovoru o cezhraničných účinkoch priemyselných
havárií.
Odporúčanie
ROZHODNUTIE RADY
o povolení otvoriť rokovania o zmene Dohovoru
o cezhraničných účinkoch priemyselných havárií
(Text s významom pre EHP)
RADA EURÓPSKEJ ÚNIE,
so zreteľom na Zmluvu o fungovaní Európskej
únie, a najmä na jej článok 218 ods. 3 a 4,
so zreteľom na odporúčanie Európskej komisie,
keďže:
(1)       Únia je zmluvnou stranou
Dohovoru o cezhraničných účinkoch priemyselných havárií (ďalej len „Dohovor“).
(2)       Na 7. konferencii zmluvných
strán v roku 2012 strany požiadali pracovnú skupinu pre vývoj, aby posúdila
potrebu zmien v určitých oblastiach.
(3)       Na svojom 4. zasadnutí v
apríli 2014 dospela pracovná skupina pre vývoj k záveru, že väčšina problémov
by sa dala vyriešiť poskytnutím usmernení, ale zároveň určila štyri oblasti, v
ktorých by zmena Dohovor vylepšila. Dané oblasti sa týkajú definícií, účasti
verejnosti, frekvencie zasadnutí a uplatňovania zmien na nové strany.
(4)       Pracovná skupina pre vývoj
dospela k záveru, že na posúdenie otázky možného pristúpenia členských štátov
Organizácie Spojených národov, ktoré nie sú členskými štátmi EHK OSN, k Dohovoru
sú nutné ďalšie informácie a diskusia.
(5)       Vzhľadom na existenciu
prísnejších ustanovení v smernici 2012/18/ES v posudzovaných oblastiach sa
neočakáva, že by mali rokovania vplyv na platné právne predpisy v Európskej
únii.
(6)       Únia by sa mala zúčastniť
rokovaní o možnej zmene Dohovoru,
PRIJALA TOTO ROZHODNUTIE:
Článok 1
Komisia sa týmto poveruje rokovať v mene Únie,
pokiaľ ide o otázky patriace do právomoci Únie, o možných zmenách Dohovoru o
cezhraničných účinkoch priemyselných havárií.
Článok 2
Smernice na
rokovania sa uvádzajú v prílohe.
V Bruseli
                                                                       Za
Radu
                                                                       predseda
PRÍLOHA
Príloha
k návrhu
rozhodnutia Rady
o povolení otvoriť rokovania o
zmene Dohovoru o cezhraničných účinkoch priemyselných havárií
Smernice
na rokovanie o zmenách Dohovoru o cezhraničných účinkoch
priemyselných havárií
1.
Akákoľvek dohodnutá zmena musí byť v
súlade s opatreniami v smernici 2012/18/EÚ alebo v iných relevantných právnych
predpisoch.
2.
Všetky dohodnuté zmeny v posudzovaných oblastiach
sú súčasťou jedného balíka.
3.
Komisia musí zabezpečiť, aby dohoda
obsahovala vhodné ustanovenia, ktoré umožnia Únii stať sa jej zmluvnou
stranou.
4.
Komisia zabezpečí, že zmeny schváli iba vtedy,
ak sú zároveň navrhnuté na prijatie.
5.
Komisia predkladá poradnému výboru vymenovanému
Radou správu o výsledku rokovaní a prípadne o akomkoľvek probléme, ktorý
môže vzniknúť počas rokovaní.